17 Οκτωβρίου, 2025



**Παγκόσμια Ημέρα Στατιστικής – 20 Οκτωβρίου 2025**

**«Ποιοτικές Στατιστικές και Δεδομένα για Όλους»**

Η Παγκόσμια Ημέρα Στατιστικής, που εορτάζεται κάθε πέντε χρόνια, θα τιμηθεί για τέταρτη φορά στις 20 Οκτωβρίου 2025, αναδεικνύοντας τη σημασία των ποιοτικών στατιστικών δεδομένων στον σύγχρονο κόσμο. Τα αξιόπιστα στατιστικά δεδομένα αποτελούν θεμέλιο για τη διαφάνεια, τη δημοκρατία και την πρόοδο, προσφέροντας έγκυρη πληροφόρηση για την κοινωνία, την οικονομία και το περιβάλλον. Μέσα από αυτά, πολίτες, φορείς και οργανισμοί μπορούν να κατανοούν τις εξελίξεις και να σχεδιάζουν το μέλλον με υπευθυνότητα. Η ημέρα αυτή αποτελεί ευκαιρία να αναδειχθεί ο καθοριστικός ρόλος των στατιστικών στη λήψη τεκμηριωμένων αποφάσεων για το κοινό καλό.

Το φετινό μήνυμα της Παγκόσμιας Ημέρας Στατιστικής είναι: «Ποιοτικές Στατιστικές και Δεδομένα για Όλους», τονίζοντας ότι η ποιότητα και η προσβασιμότητα των στατιστικών αποτελούν δικαίωμα κάθε πολίτη. Στην ψηφιακή εποχή που ζούμε, η πρόσβαση σε δεδομένα είναι πιο εύκολη από ποτέ, αλλά αποτελεί πρόκληση η διασφάλιση της αξιοπιστίας, της προστασίας προσωπικών δεδομένων και της σωστής ερμηνείας των στατιστικών.

Λαμβάνοντας υπόψη τα πιο πάνω, η Στατιστική Υπηρεσία Κύπρου, ως αρμόδια Αρχή για την παραγωγή και δημοσίευση των περισσότερων επίσημων στατιστικών της χώρας, δεσμεύεται στη διασφάλιση ποιότητας, ανεξαρτησίας και διαφάνειας των δεδομένων που παράγει, ενώ επενδύει σε καινοτόμες τεχνολογίες και μεθόδους, όπως η τεχνητή νοημοσύνη και η αξιοποίηση νέων πηγών δεδομένων, ώστε να ανταποκρίνεται στις αυξανόμενες ανάγκες των χρηστών και να ενισχύει τη στατιστική παιδεία. Η ενεργή συμμετοχή του κοινού, η συνεχής επικοινωνία με τους χρήστες και η ενίσχυση της εμπιστοσύνης στις επίσημες στατιστικές είναι βασικές προτεραιότητες της Στατιστικής Υπηρεσίας.

Στο πλαίσιο του εορτασμού της Παγκόσμιας Ημέρας Στατιστικής, η Στατιστική Υπηρεσία και η Κυπριακή Στατιστική Εταιρεία διοργανώνουν εκδήλωση με θέμα «Sports and health analytics: Data-based stories for everyone». Η εκδήλωση, θα πραγματοποιηθεί στις 20 Οκτώβριου η ώρα 11:00πμ. στο Αμφιθέατρο Jean Monnet (M-203), στο Πανεπιστήμιο Λευκωσίας.

Επιπρόσθετα, η Στατιστική Υπηρεσία σε συνεργασία με το Υπουργείο Παιδείας, Αθλητισμού και Νεολαίας, το Πανεπιστήμιο Κύπρου και την Κυπριακή Στατιστική Εταιρεία, θα προκηρύξει στις 20 Οκτωβρίου 2025, την έναρξη του Ευρωπαϊκού Διαγωνισμού Στατιστικής στην Κύπρο, 2025-2026. Ο διαγωνισμός που στοχεύει στην προώθηση της στατιστικής παιδείας, θα διεξαχθεί ανάμεσα στους μαθητές της δευτεροβάθμιας εκπαίδευσης κατά τη διάρκεια της σχολικής χρονιάς 2025-2026.